ET Euroopa Liidu Teataja C 296/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 296/06

Käesoleva dokumendi avaldamine annab õiguse esitada taotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„HOŘICKÉ TRUBIČKY”

EÜ nr: CZ-PGI-0105-0365-08.07.2011

KGT ( X ) KPN ( )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond —  Päritolutõend — ☒ Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

1. Jahu nimetus „pšeničná pečivárenská hladká mouka” (nisupüül-küpsetusjahu) ei vasta kasutatava jahuliigi ametlikule nimetusele. Sõna „küpsetus” tuleks välja jätta. Traditsiooniliselt on seda sõna jahu nimetuses kasutatud, kuid praegu on selline sõnakasutus ilmselgelt vananenud ega vasta jahu praegusele nimetusele, mis on „pšeničná hladká mouka” (nisupüülijahu).

2. Termin „tukovočokoládová poleva” (mõru piimašokolaadi glasuur) ei vasta kehtivatele õigusaktidele. Termin peaks olema „kakaová cukrářská poleva” (kakaomaitseline kondiitriglasuur).

3. Täidises kasutatav rasvaine: spetsifikaadis on termin „ztužený rostlinný tuk” (hüdrogeenitud taimerasv). Võttes arvesse teadustulemusi ja tervisliku toitumise põhimõtteid, loobutakse hüdrogeenitud taimerasva kasutamisest. Seepärast peaks tooraine kirjelduses seisma „ztužený nebo neztužený rostlinný tuk” (hüdrogeenitud või hüdrogeenimata taimerasv).

4. Õigusaktis tehtud muudatuse tõttu tuleb muuta lõhna- ja maitseainete määratlust. Euroopa Parlamendi ja nõukogu määruse (EÜ) nr 1334/2008 kohaselt ei tohi kasutada terminit „přírodně identické aroma” (kunstlikud lõhna- ja maitseained). Kasutatud väljendi („přírodní nebo přírodně identické aroma” (looduslikud või kunstlikud lõhna- ja maitseained)) asemel tuleb kasutada terminit „aroma” (lõhna- ja maitseained).

5. Eksituse tõttu on mõned toote „Hořické trubičky” (Hořice vahvlitorud) liigid, mida on traditsioonilisel viisil valmistatud juba väga pikka aega, loetelust välja jäänud. Lauset „Vahvlitorusid „Hořické trubičky” on mitut liiki: täidetud, täidetud ja pooleldi glasuuritud, täidetud ja üleni glasuuritud, garneeringuga kaetud, garneeringuga kaetud ja pooleldi glasuuritud, garneeringuga kaetud ja üleni glasuuritud.” täiendatakse järgmiselt: „Vahvlitorusid „Hořické trubičky” on mitut liiki: täidetud, täidetud ja pooleldi glasuuritud, täidetud ja üleni glasuuritud; garneeringuga kaetud, garneeringuga kaetud ja pooleldi glasuuritud, garneeringuga kaetud ja üleni glasuuritud; täidetud ja garneeringuga kaetud, täidetud ja garneeringuga kaetud ning pooleldi glasuuritud, täidetud ja garneeringuga kaetud ning üleni glasuuritud.”

6. Täidetud vahvlitorud „Hořické trubičky”: taotluse teksti läbivaatamisel jäeti välja sobimatult sõnastatud lause „Tooraine asendamisel või muu tooraine lisamisel saadakse muud liiki või muu maitsega „vahvlitorud „Hořické trubičky” ”. Järgmiste läbivaatamiste käigus jäid mõisted „muu tooraine” ja ”muud liiki vahvlitorud „Hořické trubičky” kogemata määratlemata ning loetletud on ainult täidise valmistamisel kasutatavad põhitoorained. Alles jäi ainult ebamäärane viide lauses „Täidetud vahvlitorude „Hořické trubičky” sees on erimaitseline vahustatud tihe võikreem.” Lihtsama ja selgema teabe huvides tuleks spetsifikaati lisada teatavad täiendavad toorained. Täiendatud lause oleks järgmine: „Toorainete – sarapuupähklid, šokolaad, kohv, sidrunipulber, kaneel, vadakupulber, jogurtipulber, koorepulber, võipulber, kiudained, melass, beeta-glükaan, emulgaatorid, tärklis, fruktoos ja tarretusained – asendamisel või lisamisel saadakse muud liiki vahvlitorud „Hořické trubičky”.”

7. Spetsifikaadi osas „Katmine kakaomaitselise kondiitriglasuuriga” asendatakse punkti 4.5 teise lõigu teine lause järgmisega: „Täidetud või garneeringuga kaetud vahvlitorud „Hořické trubičky” asetsetakse käsitsi spetsiaalsele glasuurimisrestile, mille abil kaetakse torukesed glasuuriga.” Seega jäetakse välja nõue, et glasuurimisrest peab olema valmistatud roostevabast terasest, sest arvesse on võetud asjaolu, et resti valmistamiseks on nüüd kättesaadavad muud tervisele ohutud ja paremate omadustega, eelkõige kergemad materjalid, millest valmistatud resti on hõlpsam käsitseda.

8. Seonduvalt eespool nimetatud muutusega muudetakse spetsifikaadi punktis 4.5 ka tootmisprotsessi illustreerivat joonist. http://isdv.upv.cz/portal/pls/porta0l/portlets.ops.det?popk=158&plang=cs

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„HOŘICKÉ TRUBIČKY”

EÜ nr: CZ-PGI-0105-0365-08.07.2011

KGT ( X ) KPN ( )

1. Nimetus

„Hořické trubičky”

2. Liikmesriik või kolmas riik

Tšehhi Vabariik

3. Põllumajandustoote või toidu kirjeldus

3.1. Toote liik

Klass 2.4. – Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

„Hořické trubičky” (vahvlitorud) on 5–19 cm pikad torukesed, mille sisemine läbimõõt on 10–20 mm ning mis on valmistatud ühest 0,9–1,2 mm paksusest vahvlist. Vahvlitorud on helebeežid, vahvli lõhna ja maitsega, krõbedad ning sileda ja veidi poorse pinnaga.

Toodet „Hořické trubičky” on mitut liiki: täidetud, täidetud ja pooleldi glasuuritud, täidetud ja üleni glasuuritud; garneeringuga kaetud, garneeringuga kaetud ja osaliselt glasuuritud, garneeringuga kaetud ja üleni glasuuritud; täidetud ja garneeringuga kaetud, täidetud ja garneeringuga kaetud ning pooleldi glasuuritud, täidetud ja garneeringuga kaetud ning üleni glasuuritud.

Garneeringuga kaetud vahvlitorud „Hořické trubičky” valmistatakse kahest (vajaduse korral pooleteisest) vahvlist, mis kastetakse sulavõi ja mee segusse ning puistatakse üle suhkru, riivitud pähklite, kaneeli, vanilli või vanilliini ning mõnikord ka kakaopulbri seguga.

Täidetud vahvlitorude „Hořické trubičky” sees on vahustatud tihe võikreem, millele võib olla lisatud järgmisi lõhna- ja maitseaineid:

kakao, šokolaad, kohv/moka, sarapuupähklitäidis, nugat, kaneel, jogurt, koor, vanill, munaliköör ning sidruni või muude puuviljade maitsed.

Erinevaid aineid võib kasutada eraldi või omavahel kombineeritult.

3.3. Toorained (üksnes töödeldud toodete puhul)

Vahvlite valmistamisel kasutatakse järgmisi tooraineid: nisupüül, piimapulber, taimerasv, munakollasepulber, suhkur ja vesi.

Garneeringuga kaetud vahvlitorud „Hořické trubičky” kastetakse sulavõi ja mee segusse ning puistatakse üle suhkru, riivitud pähklite, kaneeli, vanilli või vanilliini ning mõnikord ka kakaopulbri seguga.

Täidetud vahvlitorude „Hořické trubičky” täidise valmistamisel on peamised toorained hüdrogeenitud või hüdrogeenimata taimerasv, suhkur, fruktoos või magusaine, kakaopulber, piimapulber, sojajahu, vanilliin või vanill ning lõhna- ja maitseained. Toorainete – sarapuupähklid, šokolaad, kohv, sidrunipulber, kaneel, vadakupulber, jogurtipulber, koorepulber, võipulber, kiudained, melass, beeta-glükaan, emulgaatorid, tärklis, fruktoos ja tarretusained – asendamisel või lisamisel saadakse muud liiki vahvlitorud „Hořické trubičky”.

Pooleldi või üleni glasuuritud vahvlitorude „Hořické trubičky” valmistamiseks kasutatakse kakaomaitselist kondiitriglasuuri.

3.4. Sööt (üksnes loomse päritoluga toodete puhul)

Ei kohaldata.

3.5. Tootmise erietapid, mis peavad toimuma määratletud geograafilises piirkonnas

Vahvlitorude „Hořické trubičky” valmistamiseks vajalik taigen peab olema tehtud ning vahvlitorud peavad olema küpsetatud, rullitud, täidetud ja glasuuriga kaetud tootja ruumides. See on vajalik nii tootmisprotsessi seisukohast kui ka kvaliteedi- ja hügieenitingimuste tagamiseks ning tooteteekonna jälgimise lihtsustamiseks.

Mõõdetud kogustes toorainetest valmistatakse vedel taigen, millega täidetakse vahvliküpsetaja vorm. Segu küpsetatakse poolautomaatses vahvliküpsetajas temperatuuril 150–160 °C. Pärast küpsetamist lastakse vahvlil jahtuda ja rullitakse seejärel käsitsi soojal plaadil silindrikujulise vormi abil. Seejärel täidetakse vahvlitorud „Hořické trubičky” masina abil soovitud maitse saamiseks asjakohaseid tooraineid sisaldava vahustatud võikreemiga. Garneeringuga kaetud vahvlitorusid „Hořické trubičky” valmistatakse kahest (vajaduse korral pooleteisest) vahvlist. Vahvlitorud kastetakse sulavõi ja mee segusse ning puistatakse seejärel üle suhkru, riivitud pähklite (vahel mandlite), kaneeli, vanilli (mõni kord vanilliini) ja kakaopulbri seguga (vastavalt maitsele). Pooleldi glasuuritud „Hořické trubičky” saamiseks kastetakse vahvlitoru seejärel ühest või mõlemast otsast kakaomaitselise kondiitriglasuuri sisse. Toodetakse ka üleni glasuuritud vahvlitorusid „Hořické trubičky”. Täidetud või garneeringuga kaetud vahvlitorud „Hořické trubičky” asetsetakse käsitsi spetsiaalsele glasuurimisrestile, mille abil kaetakse nad glasuuriga.

3.6. Erieeskirjad viilutamise, riivimise, pakendamise jm kohta

Vahvlitorud „Hořické trubičky” on väga õrnad (transportimisel tootmiskohast pakendamiskohta võivad nad puruneda) ning nad imavad kergesti niiskust. Kvaliteedi ja parema jälgitavuse huvides tuleb vahvlitorud „Hořické trubičky” pakendada tootmiskohas. Jaemüüjad võivad müüa vahvlitorusid „Hořické trubičky” pakendamata.

3.7. Erieeskirjad märgistamise kohta

Toote „Hořické trubičky” nimetus peab olema kantud selgesti nähtavalt pakendi esiküljele.

4. Geograafilise piirkonna täpne määratlus

Asjaomases piirkonnas Hořice omavalitsusüksuse laiendatud haldusalasse kuuluvad omavalitsused (Bašnice, Bílsko u Hořic, Boháňka, Borek, Bříšťany, Cerekvice nad Bystřicí, Červená Třemešná, Dobrá Voda u Hořic, Holovousy, Hořice, Chomutice, Jeřice, Lískovice, Lukavec u Hořic, Miletín, Milovice u Hořic, Nevrátice, Ostroměř, Petrovičky, Podhorní Újezd a Vojice, Rašín, Rohoznice, Sobčice, Staré Smrkovice, Sukorady, Tetín, Třebnouševes, Úhlejov, Vřesník).

5. Seos geograafilise piirkonnaga

5.1. Geograafilise piirkonna eripära

Esimesed ajaloolised teated vahvlitorude „Hořické trubičky” tootmisest nimetatud piirkonnas pärinevad aastast 1812, kui proua Líčková perekonnas hakati perekonnapidudeks ja kingitusteks valmistama väikesi magusaid torusid. Kondiiter Karel Kofránek, kes sellesse perekonda abiellus, arendas perekonna tootmismeetodit edasi. 1898. aastal sai ta patendi oma leiutatud elektrilisele vahvliküpsetajale. Sel ajal toodeti vahvlitorusid „Hořické trubičky” juba ärieesmärgil ja isegi eksporditi Saksamaale, Inglismaale, Prantsusmaale, Türgisse, Ameerikasse ja Shanghaisse. Nad said mitmeid auhindu ja tunnustust nii kodu- kui ka välismaal toimunud näitustel. Pärast 1949. aastal toimunud natsionaliseerimist toodeti vahvlitorusid „Hořické trubičky” kuni 1962. aastani tehases Fejt, hiljem tegelesid sellega mitmed riigi ettevõtjad. Pärast turumajanduse tagasitulekut otsustasid vahvlitorude „Hořické trubičky” tootjate assotsiatsiooni (Sdružení výrobců Hořických trubiček) liikmed taastada sidemed kõnealuse piirkonna traditsioonilise tootmismeetodiga. Kuigi tootmist oli vaja ajakohastada, järgitakse endiselt traditsioonilisi retsepte ja tootmisviise.

Eripära tõttu registreeriti nimetus „Hořické trubičky” 1994. aastal Tšehhi Vabariigis kui päritolunimetus (Označení původu) nr 159.

5.2. Toote eripära

Lisaks traditsioonilistele retseptidele tuleneb vahvlitorude „Hořické trubičky” omapära ka jahu (vähese gluteenisisaldusega) ja kohaliku vee (nõrgalt mineraliseeritud, pehme, saadakse 100 meetri sügavuselt) iseärasustest. Tänu nendele omadustele saadakse erilised vahvlid, mis on eriti õhukesed, poorsed, krõbedad ja muredad, mis ei takista neid toruks rullimast.

Võttes arvesse küpsetatud vahvlite ebaühtlast paksust, peab käsitsi rullimisel suruma rullimisvormi erineva jõuga, et vahvlitorude läbimõõt oleks alati ühesugune. Igal vahvlirullijal on oma „käekiri”, mis sõltub rullimisel rakendatavast survest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

On tõestatav, et rühma kuuluvad tootjad on tootmiseks vajaliku oskusteabe saanud ajaloolistest allikatest. Tooraine töötlemisel järgitakse Hořice tootmistraditsioonist pärit retsepte. Traditsioonid on säilinud tänu sellele, et oskusteavet on uutele ettevõtjatele edasi andnud nii endised selle ala töötajad kui ka perekonnad.

Kõige kuulsamad vahvlitorud „Hořické trubičky” on garneeringuga kaetud vahvlitorud, mis on kastetud sulavõi ja mee segusse ning üle puistatud iseloomuliku seguga. Retseptid ja tootmisprotsess, sh käsitsi rullimine, on püsinud muutumatuna Karel Kofráneki ajast.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (4))

Spetsifikaadi täistekst on kättesaadav veebiaadressil

http://isdv.upv.cz/portal/pls/portal/portlets.ops.det?popk=158&plang=cs

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.